**Útravaló Ösztöndíjprogram**

**Út a szakmához alprogram**

**PÁLYÁZATI KIÍRÁS**

A pályázati kategória kódja:

**UTR-25-USZ**

**- módosításokkal egységes szerkezetbe foglalva -**

A módosítás meghirdetés dátuma: **2025. szeptember 19.**

**Az államháztartásról szóló törvény végrehajtásáról szóló 368/2011. (XII. 31.) Korm. rendelet 67. § (1) bekezdés b) pontja alapján a Belügyminisztérium és a Társadalmi Esélyteremtési Főigazgatóság által UTR-25-USZ kóddal meghirdetésre került Pályázati felhívás következő pontja módosul (módosítás félkövér, dőlt, aláhúzott kiemeléssel kerül**

**megjelenítésre):**

* **7. A Pályázat benyújtásának határideje**

A Belügyminisztérium (a továbbiakban: „**BM**”) megbízásából a **Társadalmi Esélyteremtési Főigazgatóság** (a továbbiakban: „**TEF**”) **nyílt pályázatot** hirdet a 2025/2026. tanév I. (őszi) és II. (tavaszi) félévére **Útravaló Ösztöndíjprogram - Út a szakmához alprogramban való részvételre jelen Pályázati kiírás** (a továbbiakban**: „Pályázati kiírás”**) keretében, összhangban:

* a Magyarország 2025. évi központi költségvetéséről szóló 2024. évi XC. törvény, továbbá a Magyarország 2026. évi központi költségvetéséről szóló 2025. évi LXIX. törvény;
* az államháztartásról szóló 2011. évi CXCV. törvény (a továbbiakban: „**Áht**.”);
* az államháztartásról szóló törvény végrehajtásáról szóló 368/2011. (XII. 31.) Korm. rendelet (a továbbiakban: „**Ávr**.”);
* az Útravaló Ösztöndíjprogramról szóló 152/2005. (VIII. 2.) Korm. rendelet (a továbbiakban: „**Korm. rendelet**”);
* a szakképzésről szóló 2019. évi LXXX. törvény (a továbbiakban: „**Szktv.**”),
* a nemzeti köznevelésről szóló 2011. évi CXC. törvény (a továbbiakban: „**Köznev. tv**.”);
* a fejezeti kezelésű előirányzatok felhasználásának rendjéről szóló 13/2020 (V.5) BM rendelet

vonatkozó rendelkezéseivel.

A BM a Pályázati kiírással kapcsolatos eljárás lefolytatásával, a támogatásokkal kapcsolatos feladatok ellátásával – összhangban az Áht. 49. §-ban foglaltakkal – a **TEF-et** bízza meg.

1. **Háttér**

Az **Út a szakmához alprogram** a hátrányos helyzetű – köztük roma/cigány – tanulók szakmához jutását segíti elő ösztöndíjjal és mentori támogatással. Tekintettel arra, hogy a munkaerő-piacon a legfeljebb általános iskolát végzettek helyzete, elhelyezkedési esélye a legrosszabb, alapvető fontosságú, hogy a szakiskolai szakképző intézményben, illetve készségfejlesztő iskolában tanulók a szakképző, illetve köznevelés rendszerében maradjanak és sikeresen befejezzék tanulmányaikat.

A **Magyar Nemzeti Társadalmi Felzárkózási Stratégia 2030** B.2*Köznevelési, szakképzési, felsőoktatási rendszer – óvodától egyetemig*elnevezésűpontja alapján a hátrányos helyzetű, köztük a roma fiataloknak a jövőjüket meghatározó iskola- és pályaválasztásban is a jelenleginél több segítségre van szükségük annak érdekében, hogy magasabb végzettségi szintet érhessenek el, illetve piacképes, érdeklődésükhöz illeszkedő szakmát választhassanak. A hátrányos helyzetű gyermekek eredményes iskolai előrehaladásának megalapozása, sikeres iskolai karrierjének biztosítása, az oktatási rendszer társadalmi különbségeket mérséklő szerepének erősítése kiemelt jelentőséggel bír. Ezért fontos a korábbi esélynövelő programok folytatása, és új felzárkózást segítő megoldások kiterjesztése.

1. **A pályázati kiírás célja**

A Pályázati kiírás célja a szakképző intézményi, szakiskolai, készségfejlesztő iskolai tanulók sikeres tanulmányainak elősegítése, tanulási nehézségeinek leküzdése.

A Pályázati kiírás céljának megvalósulását a tanulók szakiskoláin, szakképző intézményein, illetve készségfejlesztő iskoláin keresztül **a mentorok segítik.**

1. **A rendelkezésre álló keretösszeg**

A Pályázati kiírásra benyújtott pályázatok (a továbbiakban: „**Pályázat**” vagy „**Pályázatok**”) támogatására rendelkezésre álló keretösszeg 2025/2026. tanévre összesen **457 200 000 Ft, azaz négyszázötvenhétmillió-kétszázezer forint**, melynek forrását:

* a 2025/2026. tanév I. (őszi) félévére (2025. szeptember 1. – 2025. december 31.) vonatkozóan **182 880 000 Ft, azaz száznyolcvankétmillió-nyolcszáznyolcvanezer forint** összegben Magyarország 2025. évi központi költségvetéséről szóló 2024. évi XC törvény 1. melléklet XIV. Belügyminisztérium fejezet 20. Fejezeti kezelésű előirányzatok cím 5. Társadalmi felzárkózást segítő programok alcím 5. Útravaló és felzárkózást segítő ösztöndíj programok jogcímcsoport fejezeti kezelésű előirányzat (ÁHT-T: 387739) biztosítja.
* a 2025/2026. tanév II. (tavaszi) félévére (2026. január 1. – 2026. június 30.) vonatkozóan **274 320 000 Ft, azaz kétszázhetvennégymillió-háromszázhúszezer forint** összegben a Magyarország 2026. évi központi költségvetéséről szóló 2025. évi LXIX. törvény 1. melléklet XIV. Belügyminisztérium fejezetében szereplő „Útravaló” ösztöndíj program biztosításához szükséges fejezeti kezelésű előirányzat (ÁHT-T: 387739) biztosítja.
1. **A pályázaton elnyerhető támogatás összege**

A támogatás intenzitása: 100%.

A Pályázat benyújtásához saját forrás nem szükséges.

A támogatás formája vissza nem térítendő költségvetési támogatás (a továbbiakban: „**Támogatás**”).

A Nyertes pályázók ösztöndíj Támogatása a személyi jövedelemadóról szóló 1995. évi CXVII. törvény 1. számú melléklet 4.16. pontja szerint adómentes bevételnek minősül.

**A Támogatás mértéke**

* a pályázó mentor 11.000 Ft/tanuló/hó Támogatásban,
* a pályázó tanuló a 2024/2025. tanév végi tanulmányi átlaga alapján 12.000-20.000 Ft/hó Támogatásban

részesülhet a támogatási időszak alatt.

A Támogatás összege a 2024/2025. tanév végi tanulmányi átlag figyelembe vételével (magatartás és szorgalom jegyek, illetve a szövegesen minősített tantárgyak beleszámítása nélkül) kerül megállapításra:

|  |
| --- |
| **Út a szakmához alprogram** |
| **Tanulmányi átlag minimum** | **Tanulmányi átlag maximum** | **Tanulói Támogatás összege** | **Mentori Támogatás összege** |
| 3,00 | 3,30 | 12.000 Ft/hó | 11.000 Ft/tanuló/hó |
| 3,31 | 4,20 | 16.000 Ft/hó |
| 4,21 | 5,00  | 20.000 Ft/hó |

# **A PÁLYÁZAT BENYÚJTÁSÁRA JOGOSULTAK KÖRE**

**Pályázatot tanuló és mentor csak közösen nyújthat be.**

A mentor Pályázatot nyújthat be azzal a tanulóval, aki:

* Magyarország területén működő szakiskolával, szakképző intézménnyel vagy készségfejlesztő iskolával tanulói jogviszonyban áll és
* magyar vagy külföldi állampolgár és
* a **2025/2026.** tanévben **nappali rendszerű iskolai oktatás keretében tanul, szakma megszerzésére irányuló képzésben vesz részt** vagy készségfejlesztő iskolában tanul és
* a **jelentkezés benyújtásának időpontjában** a gyermekek védelméről és a gyámügyi igazgatásról szóló 1997. évi XXXI. törvény alapján rendszeres gyermekvédelmi kedvezményben részesül, vagy hátrányos helyzetű, vagy halmozottan hátrányos helyzetű, vagy védelembe vett, vagy családba fogadott, vagy ideiglenes hatállyal elhelyezett, vagy utógondozásban, utógondozói ellátásban részesül, valamint
* az előző (2024/2025.) tanév végi tanulmányi átlaga – magatartás és szorgalom jegyek, illetve a szövegesen minősített tantárgyak beleszámítása nélkül - eléri a 3,0-as átlagot.

A Pályázat benyújtása abból a nappali rendszerű szakiskolából, szakképző intézményből vagy készségfejlesztő iskolából történhet, ahol a tanuló tanulói jogviszonyban áll.

Felhívjuk a figyelmet, hogy az örökbefogadás, valamint a gondnokság alá helyezés ténye nem jogosít pályázat benyújtására.

**Nem lehet pályázatot benyújtani azzal a tanulóval, aki:**

* a 2024/2025. tanévben esélyteremtő ösztöndíjban részesült és évismétlésre kötelezett a 2025/2026. tanévre,
* Roma Nemzetiségi Tanulmányi Ösztöndíjprogramban részt vevő/pályázó,
* az Arany János Tehetséggondozó Programban vagy az Arany János Kollégiumi Programban részt vevő,
* orientációs évfolyamon tanuló,
* a Dobbantó programban részt vevő,
* a Műhelyiskola programban részt vevő,
* az Apáczai Ösztöndíjprogramban 2025/2026. tanévre pályázatot benyújtó,
* az Útravaló Ösztöndíjprogram bármely alprogramja kapcsán lejárt határidejű visszafizetési kötelezettségének nem eleget tevő.

A Korm. rendelet 3. § (5a) bekezdése alapján a Pályázati kiírás keretében mentorként Pályázatot nyújthat be

1. az a tanárképzésben vagy tanítói képzésben szakképzettséget szerzett személy vagy szakoktató vagy szociálpedagógus, gyógypedagógus, fejlesztő pedagógus, aki azzal a köznevelési intézménnyel vagy szakképző intézménnyel, amellyel a pályázó tanuló tanulói jogviszonya fennáll, pedagógus vagy oktató munkakörben foglalkoztatási jogviszonyban áll, vagy a mentorálandó tanuló lakóhelye, tartózkodási helye szerinti településen él, vagy
2. a pedagógusképzést folytató felsőoktatási intézmény olyan hallgatója, aki az a) pont szerinti végzettségeket adó képzésben az utolsó 2 (két) félév valamelyikének teljesítését a pályázat meghirdetését követő félévben kezdi meg.

**Nem pályázhat mentornak az a személy:**

* aki az Útravaló Ösztöndíjprogram *„Út a tudományhoz”* alprogramban mentorként vesz részt, illetve pályázatot nyújt be,
* aki szülője/törvényes képviselője a mentorálandó tanulónak,
* aki az Útravaló Ösztöndíjprogram bármely alprogramja kapcsán lejárt határidejű visszafizetési kötelezettségének nem tett eleget.

A fentiek alapján a továbbiakban a 5. fejezetben meghatározott Pályázat benyújtására jogosultak köre (tanuló és mentor) együttesen: „**Pályázó**”.

**Új tanulók Pályázati feltételei**

* a tanuló és a mentor **csak közösen** pályázhat,
* a Pályázat benyújtása abból a **nappali rendszerű**
* szakiskolából, szakképző intézményből vagy készségfejlesztő iskolából történhet, ahol a tanuló tanulói jogviszonyban áll.
1. **Támogatási időszak**

A Támogatás a **2025/2026. tanév I. és II. félév 10 (tíz) hónapjára** vonatkozik.

A támogatási (mentorálási) időszak **2025. szeptember 1. napjától 2026. június 30. napjáig** (a továbbiakban: „**támogatási időszak**”) tart.

# **A PÁLYÁZAT BENYÚJTÁSÁNAK IDŐPONTJAI, PÁLYÁZAT BENYÚJTÁSÁNAK MÓDJA**

1. ***A regisztrációk (szakképző intézményi, FEH admin és mentori regisztráció) benyújtása 2025. augusztus 11. napja és 2025. szeptember 29. 16:5959 óra között lehetséges.***
2. ***A Pályázat benyújtása továbbfutó és új pályázó tanulók részére 2025. augusztus 11. napja és 2025. szeptember 29. 16:5959 óra között lehetséges.***

**Határidőn túl Pályázat benyújtására nincs lehetőség.**

Felhívjuk a figyelmet, hogy határidőben benyújtottnak minősül az a Pályázat, amely az UTR felületen véglegesítésre és a FEH admin által is jóváhagyásra került. Azon pályázatok, amelyek nem kerülnek jóváhagyásra a FEH admin által, a TEF nem tekinti benyújtott Pályázatnak és ellenőrzésnek sem veti alá.

Felhívjuk a figyelmet, hogy határidőben benyújtottnak minősül az a pályázat, amely az elektronikus felületen véglegesítésre, és a FEH admin által jóváhagyásra került.

A TEF az Ávr. 70. § (1) bekezdése alapján a beérkezett Pályázatok befogadásáról (érdemi elbírálásának megkezdéséről) a Pályázat beérkezését követő 7. napig tájékoztatja a Pályázót, vagy érdemi vizsgálat nélkül elutasítja azt. A Pályázat elutasítása esetén az értesítés tartalmazza az elutasítás indokát is.

1. **A REGISZTRÁCIÓ FOLYAMATÁNAK RÉSZLETES LEÍRÁSA**

A regisztrációs folyamat részletes leírását a Pályázati útmutató 3.4. pontja tartalmazza.

# **9. A PÁLYÁZAT BENYÚJTÁSA ÉS A KÖTELEZŐ MELLÉKLETEK**

A pályázatbeadási folyamat részletes leírását és a kötelező mellékleteket a Pályázati útmutató 3.5. pontja tartalmazza.

1. **A feh admin által jóváhagyott pályázat ellenőrzésének és hiánypótlásának folyamata**

A Pályázattal kapcsolatos kommunikáció az UTR felületen keresztül, elektronikus úton történik, ezért kérjük a pályázókat, hogy folyamatosan figyeljék a felületen küldött üzeneteket és a regisztráció során megadott e-mail fiókjukat.

A pályázatok befogadása és érvényességi (formai) vizsgálata és a hiánypótlási lehetőségek a Pályázati útmutató 4. pontjában találhatók.

1. **A pályázat bírálata**

Bírálatra **csak érvényes** Pályázat bocsátható.

A pályázat bírálatára vonatkozó részletes tájékoztatást a Pályázati útmutató 5. pontja tartalmazza.

# **A PÁLYÁZÓK DÖNTÉST KÖVETŐ ÉRTESÍTÉSE**

A Pályázatokkal kapcsolatos Döntés 5 (öt) napon belül a TEF honlapján (https://tef.gov.hu) kerül közzétételre, ezzel egy időben az UTR felületen is rögzítésre kerül.

A pályázók értesítésére vonatkozóan a Pályázati útmutató 5.2. pontja az irányadó.

# **TÁMOGATÓI OKIRAT KIADÁSA**

A támogatói okiratot (a továbbiakban: „**Támogatói okirat**”) a TEF adja ki a nyertes pályázó (a továbbiakban: „**Nyertes pályázó**”) részére. A támogatási jogviszony a Támogatói okirat közlésével jön létre.

A Támogatói okirat kiadásának részleteit a Pályázati útmutató 6. pontja tartalmazza.

1. **A TÁMOGATÁS FOLYÓSÍTÁSA**

A Támogatás folyósítására kizárólag folyószámlára utalással, a nyertes tanulók és a nyertes mentorok részére egyaránt 3 (három) részletben kerül sor.

A Támogatás folyósítására vonatkozó részleteket a Pályázati útmutató 7.1. pontja tartalmazza.

A támogatás utalására vonatkozó különleges szabályok általános feltételeit a Pályázati útmutató 7.2. pontja tartalmazza.

**Az Út a szakmához alprogram tekintetében elkülönült szabályok:**

* a mentor az utolsó 2 (kettő) havi (2026. május és június) ösztöndíj Támogatásra abban az esetben jogosult, ha a Korm. rendelet szerinti mentori vállalásokat maradéktalanul teljesítette és
	+ az általa mentorált tanuló felsőbb évfolyamba lép és a tanuló az előző (2024/2025.) tanév végi tanulmányi átlagát javította, vagy a megvalósítás tanévében 5 (öt) tizednél többel nem rontotta, vagy
	+ az általa mentorált utolsó éves tanuló sikeres vizsgát tesz legkésőbb 2026. november 27. napjáig.

#  **15. BESZÁMOLÓI KÖTELEZETTSÉGEK**

A Támogatás felhasználásáról és a Pályázat megvalósításáról a Támogatott Mentor a támogatási időszak alatt 2 (kettő) alkalommal részbeszámolót (a továbbiakban: „**Részbeszámoló**”), a támogatási időszak végén záró beszámolót (a továbbiakban: „**Záró beszámoló**”) köteles készíteni a Pályázati útmutatóban és a Támogatói okiratban meghatározott módon és határidőig. A részletek a Pályázati útmutató 10. pontjában találhatók.

# **16. JOGORVOSLATI LEHETŐSÉG**

**A Döntés ellen érdemben nincs helye jogorvoslatnak.** A Nyertes pályázó a Döntés kézhezvételétől számított **10 (tiz) napon belül** **kifogást nyújthat** be.

A kifogás eseteit a Pályázati útmutató 11. pontja tartalmazza.

# **17. ADATKEZELÉS**

Az adatkezelésre vonatkozó információk a Pályázati útmutató 12. pontjában találhatók.

# **18. TOVÁBBI INFORMÁCIÓ**

Az UTR-25-USZ számú Pályázati kategória dokumentumai:

* UTR-25-USZ kódjelű Pályázati kiírás,
* Pályázati kiírás mellékletei,
* UTR-25 kódjelű Pályázati útmutató,

egységes és megbonthatatlan egészet alkotnak, így a bennük megfogalmazottak összessége határozza meg jelen Pályázati kiírás részletes előírásait, keretrendszerét, feltételeit és szabályait.

**Mellékletek:**

1. számú melléklet: Tanulói nyilatkozat és szülői (törvényes képviselői) nyilatkozat

2. számú melléklet: Számlatulajdonos engedményes nyilatkozata

3. számú melléklet: Mentori nyilatkozat

4. számú melléklet: Ajánlás-cigány/roma származásról történő önkéntes nyilatkozattal

5. számú melléklet: „Nyilatkozat a szociális jogosultság fennállásáról” c. dokumentum

6. számú melléklet: Mentori és tanulói-szülői (törvényes képviselői) továbbfutási szándéknyilatkozat